**ELŐTERJESZTÉS**

**Körmend város Önkormányzata Képviselő-testülete 2013. március 27-i ülésére**

**Tárgy:** székely zászló kitűzése

Tisztelt Képviselő-testület!

A Polgári Összefogás Körmendért Egyesület és a Jobbik Magyarországért Mozgalom Körmendi Alapszervezete is azzal kereste meg az Önkormányzatot, hogy tegye a Testület lehetővé a székely zászlónak az Önkormányzat épületére vagy a Kossuth szobor melletti zászlótartókra történő kitűzését.

A székely zászló a [Székely Nemzeti Tanács](http://hu.wikipedia.org/wiki/Sz%C3%A9kely_Nemzeti_Tan%C3%A1cs) hivatalos [zászlója](http://hu.wikipedia.org/wiki/Z%C3%A1szl%C3%B3) és lobogója, mely az egyetlen [székely](http://hu.wikipedia.org/wiki/Sz%C3%A9kelyek) családból származó [erdélyi fejedelem](http://hu.wikipedia.org/wiki/Erd%C3%A9lyi_fejedelmek_list%C3%A1ja), [Székely Mózes](http://hu.wikipedia.org/wiki/Sz%C3%A9kely_M%C3%B3zes) [1601](http://hu.wikipedia.org/wiki/1601)-ből ismert névjeles zászlaja alapján égszínkék mezőben arany csíkkal készült, a névjegy helyett a székely szimbólumokkal [Nap](http://hu.wikipedia.org/wiki/Nap) és [Hold](http://hu.wikipedia.org/wiki/Hold), a Nap csillagváltozata díszítve. Így a nyolcágú Nap-csillag a jelenlegi nyolc székely szék ([Marosszék](http://hu.wikipedia.org/wiki/Marossz%C3%A9k), [Udvarhelyszék](http://hu.wikipedia.org/wiki/Udvarhelysz%C3%A9k), [Gyergyószék](http://hu.wikipedia.org/wiki/Gyergy%C3%B3sz%C3%A9k), [Csíkszék](http://hu.wikipedia.org/wiki/Cs%C3%ADksz%C3%A9k), [Miklósvár-Bardócszék](http://hu.wikipedia.org/w/index.php?title=Mikl%C3%B3sv%C3%A1r-Bard%C3%B3csz%C3%A9k&action=edit&redlink=1), [Sepsiszék](http://hu.wikipedia.org/w/index.php?title=Sepsisz%C3%A9k&action=edit&redlink=1), [Kézdiszék](http://hu.wikipedia.org/wiki/K%C3%A9zdisz%C3%A9k), [Orbaiszék](http://hu.wikipedia.org/w/index.php?title=Orbaisz%C3%A9k&action=edit&redlink=1)) egységének a jelképe, a telőben levő Hold pedig a székelyek hitének és reményének, bizakodásának szimbóluma.

A székely történelmi szimbólumokat a [Kónya Ádám](http://hu.wikipedia.org/wiki/K%C3%B3nya_%C3%81d%C3%A1m) által véglegesített lobogó és zászló tervezet szerinti aranysávos-kék formában [2004](http://hu.wikipedia.org/wiki/2004). január 17-én fogadta el az SZNT. Azóta a székely zászló használata az egész [Székelyföldön](http://hu.wikipedia.org/wiki/Sz%C3%A9kelyf%C3%B6ld) elterjedt. Elsők között [2008](http://hu.wikipedia.org/wiki/2008)-ban [Sepsiszentgyörgyön](http://hu.wikipedia.org/wiki/Sepsiszentgy%C3%B6rgy) a polgári frakció kezdeményezéseként és adományaként az ősi szimbólumokat ötvöző lobogó a [karácsonyi](http://hu.wikipedia.org/wiki/Kar%C3%A1csony) ünnepek alatt került az európai és a román zászló közé középületre.

A zászló kitűzése mindenképpen barátságos üzenet a sokat szenvedett székely nép felé, elismerése annak a történelmi múltnak, amely Magyarországot a Székelyfölddel összeköti. Különösen helyi szinten azonban vigyázni kell arra, hogy a zászló jelentése megmaradjon mindezeknél, és ne kapjon olyan mögöttes politikai tartalmat, amely egyáltalán nem áll a körmendi városvezetés szándékában.

A zászló jelenleg nem áll Önkormányzatunk birtokában, azt meg kell vásárolni, erre vagy a kezdeményezőknek vagy az Önkormányzatnak fedezetet kell biztosítani. A zászló kitűzése az Önkormányzat épületére javasolt, mivel a Kossuth szobornál lobogók kerültek elhelyezésre.

Kérem a tisztelt Képviselő-testületet, hogy döntsön az előterjesztésről.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy az Önkormányzat épületén kitűzött országzászló és Körmend zászlaja mellett a székely zászló is kihelyezésre kerül elismervén azt a történelmi múltat, és kifejezvén azt a történeti, baráti és testvéri kötődést, amely Magyarországot a Székelyfölddel összeköti.

A székely zászló beszerzésének anyagi fedezetét – bruttó 25.000 Ft – Körmend város Önkormányzata költségvetésében biztosítja.

Körmend, 2013. március 21.

**Bebes István**

**polgármester**